Parijda Le Pen tarafdorlari va unga qarshilar o‘rtasida tartibsizliklar kelib chiqdi

Fransiya poytaxti Parij shahrida prezidentlikka nomzod Marin Le Pen tarafdorlari tomonidan 17-aprel, dushanba kuniga rejalashtirilgan mitingga qarshi o‘tkazilgan namoyish tartibsizliklar bilan yakun topdi. Bu haqda Le Parisien nashriga tayanib, “Korrespondent.net” xabar berdi.

Namoyishda kasaba uyushmalari va so‘l radikal tashkilotlar vakillari ishtirok etdi.
Namoyishchilar miting o‘tkazishga qarshilik bildirib, “Bizning yerlar fashistlarga emas”, “Qochoqlar bilan birdamlik”, “Fashizm — bu qorason, uni kesib tashlash kerak yoki nobud bo‘lasan”, deya baqirishdi.

Zenit arenasidan unchalik uzoq bo‘lmagan joyda 50 ga yaqin niqob taqib olgan namoyishchilar politsiyachilarga tutun hosil qiluvchi shashkalar uloqtirdi, politsiya esa bunga javoban ko‘zni yoshlantiruvchi gazdan foydalandi.